D'acord amb l'article 66 de la Llei 1/2015, del 5 de febrer, del règim especial d'Aran, el Consell General d'Aran té competències en matèria de comerç interior i en la promoció i autorització d'activitats firals.
Així mateix, l'article 67 de la Llei atribueix al Consell competències en matèria de promoció i organització de l'artesania.
La Comissió Bilateral Govern de la Generalitat – Consell General d'Aran, òrgan permanent de relació entre els governs i les administracions de la Generalitat i d'Aran, té entre les seves funcions, d'acord amb l'article 84.1.b), l'adopció dels acords de transferència de competències o traspassos de béns i serveis que corresponguin.
De conformitat amb l'article 7.2.c) del Reglament d'organització i funcionament de la Comissió Bilateral Govern de la Generalitat – Consell General d'Aran, publicat en el DOGC mitjançant la Resolució GRI/517/2015, d'11 de març, correspon al Ple de la Comissió adoptar els acords sobre els traspassos de funcions i serveis per elevar-los al Govern de la Generalitat per a l'aprovació final.
El Ple de la Comissió Bilateral Govern de la Generalitat – Consell General d'Aran, en la sessió de 20 de febrer de 2015, va adoptar un acord relatiu al traspàs de funcions i serveis de la Generalitat de Catalunya al Consell General d'Aran en matèria de comerç i artesania.
A proposta de la vicepresidenta del Govern i consellera de Governació i Relacions Institucionals i del conseller d'Empresa i Ocupació, i d'acord amb el Govern,
Aprovar l'Acord de traspàs de funcions i serveis de la Generalitat de Catalunya al Consell General d'Aran en matèria de comerç i artesania, que es publica annex a aquest Decret.
Acord de 20 de febrer de 2015, de la Comissió Bilateral Govern de la Generalitat – Conselh Generau d'Aran, de traspàs de funcions i serveis de la Generalitat de Catalunya al Conselh Generau d'Aran en matèria de comerç i artesania
L'Aran presenta una xarxa comercial formada pels diferents municipis i encapçalada per la seva capital, Vielha e Mijaran.
Aquest nucli comercial, rep molts visitants especialment durant les temporades d'hivern i estiu però a més conforma el comerç de proximitat del dia a dia dels habitants de l'Aran.
D'altra banda, el comerç situat al municipi del Naut Aran es troba principalment especialitzat, en l'alta muntanya i neu, i cal promocionar-lo i dinamitzar-lo.
Així mateix, l'Aran compta a una important estructura de comerç transfronterer amb el Sud de França, situada a la zona del Baish Aran, la qual s'ha de impulsar, promocionar i revitalitzar.
D'acord amb l'article 66 de la Llei 1/2015, del 5 de febrer, del règim especial d'Aran, el Conselh Generau d'Aran exerceix competències en matèria de comerç interior, així com de promoció i autorització d'activitats firals.
Així mateix, l'article 67 d'aquesta Llei també li atribueix competències en matèria de promoció i organització de l'artesania.
La Llei esmentada, al seu article 50, estableix que la Generalitat ha d'acordar amb el Conselh Generau d'Aran el traspàs dels serveis i dels recursos humans i materials i la dotació econòmica que corresponen a les noves competències atribuïdes per aquesta Llei.
La disposició transitòria tercera preveu, en l'apartat tercer, que els acords de traspàs de funcions i serveis han de determinar els serveis i els recursos que ha d'assumir el Consell General d'Aran per a l'exercici de les seves competències i precisar, si escau, la delimitació de les funcions afectades pel traspàs i les fórmules de col·laboració entre ambdues administracions per a l'exercici de les competències respectives.
La Comissió Bilateral Govern de la Generalitat – Conselh Generau d'Aran, òrgan permanent de relació entre els governs i les administracions de la Generalitat i d'Aran, d'acord amb l'article 84.1.b) de la Llei, té entre les seves funcions l'adopció dels acords de transferència de competències o traspassos de béns i serveis que corresponguin.
D'acord amb tot l'exposat, la Comissió Bilateral Govern de la Generalitat – Conselh Generau d'Aran, en la sessió de 20 de febrer de 2015, acorda el traspàs de funcions de la Generalitat de Catalunya al Conselh Generau d'Aran en matèria de comerç i artesania.
Funcions que assumeix el Conselh Generau d'Aran
El Conselh Generau d'Aran assumeix les funcions següents:
-L'impuls, l'assessorament, la promoció i l'organització de fires i d'altres activitats per a la promoció i la dinamització del comerç i l'artesania de l'Aran i de les fires especialitzades, dins i fora de l'Aran.
-L'impuls a la formació per a la millora del comerç i l'artesania.
-El foment de l'activitat comercial i artesanal.
Per al finançament de les funcions que el Conselh Generau d'Aran assumeix en l'àmbit del comerç i l'artesania es transfereix la quantitat de trenta mil euros (30.000 €) anuals.
Per a l'exercici 2015, aquests import va a càrrec del Departament d'Empresa i Ocupació, mitjançant el Consorci de Comerç, Artesania i Moda de Catalunya.
Per a exercicis futurs, aquest import s'inclourà en la valoració econòmica de l'acord de finançament entre la Generalitat de Catalunya i el Conselh Generau, i s'actualitzarà segons el que disposi l'acord esmentat.
Aquest Acord té efectes a partir de l'1 de gener de 2015.